**Haszonkölcsön szerződés**

Amely létrejött egyrészről a **Székesfehérvár Városgondnoksága Kft.** (8000 Székesfehérvár, Szent Vendel u. 17/a; adószám: 14823495-2-07) képviseletében Bozai István ügyvezető igazgató mint haszonkölcsönbe adó (továbbiakban: Használatba adó),

másrészről a **……………………………………………** képviseletében ………………………………….., mint haszonkölcsönbe vevő (továbbiakban: Használó) között az alábbi feltételekkel.

1. **Szerződés tárgya**

Szerződő felek megállapodnak, hogy a Székesfehérvár Megyei Jogú Város kizárólagos tulajdonában lévő, Székesfehérvár belterület 4359/33 hrsz (Horgász tó), valamint a 4392/5 hrsz (Csónakázó tó) alatti, tó művelési ágba tartozó ingatlanokat Használatba adó használatba adja.

A haszonkölcsönbe adott terület behatárolását jelen szerződés 1., illetve 2. számú mellékleteként csatolt helyszínrajz tartalmazza.

A 4359/33 hrsz-ú ingatlan terület behatárolása az alábbi:

* a teljes tófelület a szigettel együtt;
* kapcsolódó parti területek;
* délről a Bregyó közi útig terjedő terület, beleértve az út árkát is;
* keletről a Bregyó közi sportcentrum kerítéséig terjedő terület;
* észak-nyugatról a parti közlekedő út külső széléig terjedő parti sáv és útfelület;
* a tórendszer tápcsatornája a Gaja Malomcsatornán lévő vízkivételi zsiliptől végig; csapadékvíz csatorna medre az olajfogó műtárgyig.

A 4395/5 hrsz-ú ingatlan terület behatárolása:

* teljes tófelület a Ligetsori szigettel együtt azzal a megszorítással, hogy a szigeten a horgászat nem engedélyezett;
* kapcsolódó parti területek a mellékletben lévő helyszínrajz szerint.

A tavakban –Használó által meghatározott feltételekkel, illetve –feltételek betartásával- a város lakosai számára biztosítani kell a horgászati lehetőséget.

Felek megállapítják továbbá, hogy a tavakat a Középdunántúli Vízügyi Igazgatóság által kiadott 20014/1987, 21379/1997 valamint a 22784/1998 számú vízjogi engedélyekben foglaltak folyamatos betartásával kell üzemeltetni. Ellenkező esetben Használatba adót azonnali hatályú felmondási jogosultság illeti meg.

Használó kijelenti, hogy az ingatlanokat megtekintette; azok állapotát, adottságait és környezetét megismerte és felmérte.

1. **A szerződés tartama**

Jelen szerződést Felek határozott időre, 2025. március 01-től 2035. január 31-ig terjedő időtartamra kötik.

Jelen szerződést rendes felmondással nem lehet megszüntetni.

Bármelyik fél súlyos szerződésszegése esetén a másik felet megilleti az azonnali hatályú felmondás lehetősége.

A szerződés megszűnése esetén Használó elhelyezésre, térítésre, kártalanításra nem tarthat igényt; az átadott eszközöket és vagyontárgyakat az átadáskori állapotnak megfelelően tartozik visszaszolgáltatni.

Feleket egyoldalú, térítésmentes elállás illeti meg az alábbi esetekben:

1. felek részéről előre nem látható olyan körülmény, amely a szerződés fenntartását lehetetlenné teszi vagy részükre ellehetetlenülés veszélyével jár;
2. olyan –elsősorban városfejlesztési- célok, amelyek a terület és a tavak további fenntartását és hasznosítását nem tennék lehetővé.

Használó számára elállás esetén is biztosítani kell, hogy a tavakba telepített halállomány lehalászását elvégezhesse. Az ehhez szükséges -az állomány megóvásához elengedhetetlen- időtartam legalább 30 nap.

Használó tudomásul veszi, hogy lehalászás esetén a halállománnyal el kell számolnia, melyért Használatba adó nem vállal felelősséget.

1. **A haszonkölcsön ellenértéke és a hasznosítás módja**

Szerződő felek közös megegyezése alapján Használó az alábbiakban meghatározott üzemeltetési feladatokat köteles elvégezni a tavak hasznosítása ellenértékeként.

Használó tudomásul veszi, hogy a haszonkölcsön tárgyát, illetve a jogosultság gyakorlását harmadik személy részére nem adhatja át.

Használónak vállalnia kell a tavak érvényes vízjogi üzemeltetési engedélye szerinti üzemeltetését, a műtárgyak, betápláló és leeresztő csatorna, tómeder és partvédő mű szakszerű kezelését, valamint a műtárgyak vasszerkezetének évenkénti minimum egy alkalommal történő rozsdamentesítését és festését, a mozgató és mozgó szerkezetek évi legalább 2x vagy szükség szerinti zsírzását. Használó gondoskodik a lezárható műtárgyak folyamatos lezárásáról. Minden lakat, illetve zár kulcsából 1-1 darabot Használatba adó részére át kell adni a szerződés hatályba lépésekor.

Használónak vállalnia kell a tó -fent meghatározott- környezetében az évenkénti kaszálást. Az első kaszálásnak az adott év legalább április 05-ig meg kell történnie, innentől időjárástól függően, de legalább havonta el kell végezni a kaszálást az adott év október 30-áig.

Használó tudomásul veszi, hogy a kaszálékot össze kell gyűjtenie, és saját költségén elszállítania.

Ha a Használatba adó szakfelelőse úgy ítéli meg, akkor Használó kötelessége a tavakon lévő nád évenként egy alkalommal történő levágása és a levágott nád elszállítására.

Használónak a parti sáv és a vízfelület tisztántartását legalább napi egy alkalommal el kell végeznie hulladékgyűjtéssel és annak haladéktalan elszállításával. Külön figyelmet kell fordítani az uszadékfogó rácsok és a zsilipeknél eltávolított uszadék azonnali elszállítására. Kiemelt figyelmet kell fordítani az elhullott állatok -különösen a halak- napi egyszeri vagy szükség szerinti begyűjtésére és elszállítására. A tavak Használónak átadott területén hulladék deponálása tilos.

A használónak a tavaknál elhelyezett padok, kültéri bútorok szükség szerint, de legalább évi egyszeri festését el kell végeznie.

Az adott területen a használónak feladata a fák szükség szerinti koronaemelésének elvégzése, a keletkező száraz ágak levágása, valamint a balesetveszélyes állapotok elhárítása. Az így keletkező hulladék elszállításáról, kezeléséről Használónak kell gondoskodnia. A fásszárú növényekkel kapcsolatban a felsoroltakon kívül szükségessé váló beavatkozások esetében (pl. koronaalakító gallyazás) minden esetben köteles Használatba adót írásban értesíteni annak érdekében, hogy szakfelelős dönthessen az elvégzendő munka módjáról és mértékéről.

Az üzemeltetés és hasznosítás során a lakosság szabad mozgása nem korlátozható a parti sávban.

Használó tudomásul veszi, hogy a Csónakázó tó horgászati célú használata és hasznosítása csak az alábbi megszorítások betartásával lehetséges:

* minden év április 01-től október 31-ig 08:00 órától napnyugtáig csónakázótóként kerül hasznosításra az ingatlan, melynek következtében a horgászat a nevezett időszakban napnyugtával kezdődően, reggel 08:00 óráig lehetséges;
* minden év november 01-től, következő év március 31-ig időbeli korlátozás nélkül engedélyezett a horgászat az ingatlanon.

Használó hasznosítási tervében semmiféle környezetszennyező, környezetkárosító és környezetzavaró tevékenységet nem szerepeltethet. Ilyen jellegű tevékenységnek azonnali hatályú szerződésbontó következménye van.

Használó tudomásul veszi, hogy Használatba adó sem a tó, sem a Gaja patak és a Malom-csatorna vízminőségéért, illetve az ebből eredő esetleges károkért felelősséget nem vállal.

A tó és műtárgyai üzemeltetési és fenntartási költségei minden esetben Használót terhelik.

Használó tudomásul veszi, hogy a Székesfehérvár Megyei Jogú Város Önkormányzata által kezdeményezett esetleges építési, kivitelezési, tereprendezési munkálatokat tűrni köteles.

Használó a tó körül elvégzendő munkálatokat Használatba adóval minden esetben előzetesen egyezteti.

Használó tudomásul veszi, hogy a tó műtárgyaiban egyéb, Használatba adó tulajdonát képező tárgyakban bekövetkező meghibásodás esetén Használatba adót haladéktalanul tájékoztatni köteles. A hiba elhárítása és megjavítása csak Használatba adó előzetes engedélyével lehetséges.

Használó tudomásul veszi, hogy a tó fürdési célra nem alkalmas.

Használó tudomásul veszi, hogy a tevékenységhez megadott hozzájárulás nem mentesíti az adott tevékenységhez szükséges hatósági engedélyek beszerzése, illetve a tevékenység végzésével kapcsolatos teljes körű felelősségvállalás kötelezettsége alól.

Használó az általa benyújtott és Használatba adó által jóváhagyott fejlesztési tervet az alábbiak szerint valósítja meg (*pályázati anyag alapján kitöltendő)*:

-

Használó tudomásul veszi, hogy az általa elvégzett valamennyi fejlesztés a szerződés megszűnésekor Használatba adó tulajdonába kerül; ráfordításait a szerződés bármely okból történő megszűnés esetén sem jogosult elvinni még akkor sem, ha az állagsérelem nélkül megvalósítható lenne.

1. **Felelősség**

Használó felelősséggel tartozik mind a saját tevékenységéért, mind a haszonkölcsönben lévő terület és a hozzá tartozó sáv egészség-, környezet- és vagyonvédelmi veszélyeinek megelőzéséért, betartásáért és betartatásáért.

Használó tevékenységével és felelősségével kapcsolatban saját kockázatára gondoskodik megfelelő vagyon-, illetve felelősségbiztosítás megkötéséről.

Használatba adó mind a terület, mind a haszonkölcsön tárgyát, állagát, fenntartását és fenntarthatóságát illető mindennemű felelősségét kizárja.

1. **Záró és vegyes rendelkezések**

Használó képviselője kijelenti, hogy cégadataiban a jelen szerződés megkötésekor igazolt állapothoz képest változás nem következett be, illetve nincs folyamatban, továbbá, hogy a szerződés aláírására teljes körű felhatalmazással rendelkezik.

Használó kötelezi magát, hogy minden olyan változásról, amely a szerződésre vagy annak teljesítésére hatással lehet, haladéktalanul tájékoztatja Használatba adót.

Jelen szerződésben nem szabályozott kérdésekben a Polgári Törvénykönyv, a halgazdálkodásról és a hal védelméről szóló 2013. évi CII. törvény, illetve a vízjogi engedélyben kikötött rendelkezések irányadóak.

Szerződő felek a szerződés megkötése és a teljesítése során keletkezett esetleges jogviták rendezését közvetlen tárgyalások útján kísérlik meg. Ennek eredménytelensége esetén alávetik magukat a Székesfehérvári Járásbíróság kizárólagos illetékességének.

Székesfehérvár, 2025. ………………

 Bozai István ……………..

 ügyvezető igazgató …….